Návrh 

na zmenu štatútu hlavného hraničného splnomocnenca Slovenskej republiky,
schváleného uznesením vlády Slovenskej republiky č. 126 z 13. februára 2003

Čl. I
Štatút hlavného hraničného splnomocnenca Slovenskej republiky sa mení takto:

V čl. 2 odsek 2 znie:
    „(2)	Výkon funkcie splnomocnenca je spojený s výkonom funkcie riaditeľa Úradu hraničnej a cudzineckej polície Ministerstva vnútra Slovenskej republiky (ďalej len „úrad“). Výkon funkcie zástupcov splnomocnenca je spojený s výkonom funkcie zástupcu riaditeľa úradu a s výkonom funkcie riaditeľa odboru hranično-splnomocneneckej činnosti a medzinárodnej spolupráce úradu.“

V čl. 7 odsek 1 znie:
    „(1) Činnosti splnomocnenca zabezpečuje odbor hranično-splnomocneneckej činnosti a medzinárodnej spolupráce úradu.“

V čl. 7 odsek 2 znie:
    „(2) Odbor riadi riaditeľ, ktorý je priamo riadený splnomocnencom.“

V čl. 7 odsek 3 znie:
    „(3) Zamestnancov odboru do funkcie hraničného splnomocnenca na zverenom úseku štátnej hranice vymenúva hlavný hraničný splnomocnenec.“

Čl. 8 znie:
          „Výdavky spojené s plnením úloh splnomocnenca sa hradia zo štátneho rozpočtu. Návrh rozpočtu na plnenie úloh splnomocnenca sa predkladá ako súčasť návrhu rozpočtu úradu ako rozpočtovej organizácie Ministerstva vnútra Slovenskej republiky.“

Čl. II
Účinnosť

Táto zmena štatútu nadobúda účinnosť dňom jej schválenia vládou Slovenskej republiky.